

1. ВЪВЕДЕНИЕ

На 2 април 2013 г.**[[1]](#footnote-1)** Комисията представи на Съвета и на Европейския парламент посоченото по-горе предложение.

Европейският икономически и социален комитет прие своето становище на 11 юли 2013 г.

Европейският надзорен орган по защита на данните даде становището си на 11 юли 2013 г.

Европейският парламент прие позицията си на първо четене на 25 февруари 2014 г.**[[2]](#footnote-2)**

На 23 юли 2014 г. Комитетът на постоянните представители (І част) възложи на председателството да проучи заедно с Европейския парламент възможността за бързо споразумение на второ четене въз основа на текста, който се съдържа в док. 11827/14.

След редица проведени неформални тристранни разговори, с Европейския парламент бе постигнато споразумение по текста на директивата. Това споразумение беше потвърдено на заседанието на Комитета на постоянните представители от 10 юни.

На 16 юни 2015 г. председателят на Комисията по правни въпроси отправи писмо до председателя на Комитета на постоянните представители (І част), в което се посочва, че ако Съветът представи на Европейския парламент позицията си на първо четене по официален път в съответствие с посоченото по-горе споразумение, след проверка от юрист-лингвистите, той ще препоръча на пленарното заседание на Европейския парламент да се приеме позицията на Съвета на второ четене без изменения.

Впоследствие Съветът одобри договорения текст, като на 13 юли 2015 г.**[[3]](#footnote-3)** постигна съгласие по политическо споразумение.

1. ЦЕЛ

Главната цел на настоящото предложение на Комисията и на паралелното предложение за изменение на регламента относно марката на Общността**[[4]](#footnote-4)** е да се насърчат иновациите и икономическият растеж, като се направят системите за регистрация на марки на цялата територия на ЕС по-леснодостъпни и ефикасни за предприятията, което означава по-ниски разходи, намалена сложност, увеличена бързина, по-голяма предсказуемост и правна сигурност. Въпросното преразглеждане се допълва от усилия за подсигуряване на съвместното съществуване и взаимното допълване на системата на Съюза и националните системи на марките.

По-специално, в основата на предложението за преработване на директивата бяха заложени следните цели:

* осъвременяване и подобряване на действащите разпоредби на директивата посредством изменение на загубилите своята актуалност разпоредби, повишаване на правната сигурност и изясняване на правата, свързани с марките, от гледна точка на техния обхват и ограничения;
* постигане на още по-голямо сближаване на националните законодателства и процедури в областта на марките с цел те да се приведат в по-голяма степен в съответствие със системата на марката на Общността, посредством а) добавяне на допълнителни материалноправни норми и б) въвеждане в директивата на основните процедурни правила в съответствие с разпоредбите, съдържащи се в регламента;
* улесняване на сътрудничеството между националните ведомства на държавите членки и Службата за хармонизация във вътрешния пазар (марки и дизайни) (по-долу наричана OHIM) чрез въвеждането на правно основание за това сътрудничество, с оглед насърчаване сближаването на практиките и разработването на общи инструменти.

1. АНАЛИЗ НА ПОЗИЦИЯТА НА СЪВЕТА НА ПЪРВО ЧЕТЕНЕ

Много голям брой от измененията на Европейския парламент на първо четене бяха приети без никаква промяна или с много малка промяна във формулировката. Само много ограничен брой от измененията на Европейския парламент не бяха одобрени от Съвета.

**Основните точки от споразумението между Съвета и Европейския парламент са посочени по-долу:**

— изтъкване на допълващия характер на защитата на марките на равнище държави членки и равнище Съюз;

— премахване на изискването за „графично представяне“, за да може знак да бъде регистриран като марка;

— отсъствие на изискване към националните ведомства да разглеждат абсолютни основания за отказ във всички национални юрисдикции и на всички езици на Съюза;

— запазване на правото на държавите членки да решават дали да провеждат служебно разглеждане на относителните основания за отказ;

— изрична разпоредба, която гарантира, че правата, свързани с марките, не могат да се противопоставят на по-ранни права, свързани с марките;

— разширяване на обхвата на защитата на марките с цел да обхванат използването на марките в търговски или фирмени наименования;

— поясняване, че притежателят на марката може да възпрепятства използването на неговата марка в сравнителна реклама, когато подобна сравнителна реклама не отговаря на изискванията на член 4 от Директива 2006/114/ЕО;

— даване на право на притежателите на марки да възпрепятстват разпространението и продажбата на етикети и опаковки и подобни предмети, които впоследствие могат да бъдат използвани във връзка със стоки или услуги, предмет на нарушение;

— разширяване на обхвата на абсолютните основания за отказ, така че да покриват и правата, свързани с наименованията за произход, географските указания, традиционните наименования за вина, храните с традиционно специфичен характер и сортовете растения;

— разширяване на обхвата на относителните основания за отказ, така че да покриват и наименованията за произход и географските указания;

— хармонизиране на националното право, което урежда степента на защита на марките, ползващи се с известност;

— хармонизиране на националното право, което урежда марките като обекти на собственост, като прехвърлянията и лицензиите;

— хармонизиране на националното право, което урежда гаранционните или сертификатните марки и колективните марки;

— хармонизиране на националното право във връзка с определянето и класифицирането на стоки и услуги, обозначени от марка, в съответствие с практиката на Съда;

— установяване на ефикасно и бързо административно производство по възражение пред всяко национално ведомство срещу регистрацията на марка на базата на относителни основания;

— хармонизиране на националното право по отношение на „неизползването“ като защита в производство по възражение и в производство за обявяване на недействителност;

— установяване на ефикасно и бързо административно производство пред всяко национално ведомство за отмяна или за обявяване на недействителност на марка.

**Основните точки, по които позицията на Съвета на първо четене не следва позицията на Европейския парламент, са следните:**

— включване на разпоредба за възпрепятстване на въвеждането на фалшифицирани стоки, особено в контекста на продажбите по интернет, доставяни в малки пратки, при които само изпращачът на фалшифицираните стоки осъществява търговска дейност;

— като изразява съгласие, че притежателите на марки следва да имат право да възпрепятстват въвеждането от трети лица на стоки от трети държави с поставена без разрешение марка, която в основни линии е идентична с марката, регистрирана за въпросните стоки, в държавата членка, където марката е регистрирана, независимо от това дали те са пуснати за свободно обращение, Съветът предвижда изтичането на това право, ако деклараторът или държателят на въпросните стоки докаже, че притежателят на марката няма право да забранява пускането на стоките на пазара в държавата на крайно местоназначение;

— задължение да се възприеме модел „един клас на такса“;

— въвеждане на общо изключение по отношение на правата, свързани с марките, когато трето лице използва марка за нетърговски цели, както и въвеждане на други изключения по отношение на правата, свързани с марките, като в случаите, при които марката се използва от трето лице за привличане на вниманието на потребителите към препродажбата на оригинални стоки, които първоначално са били продавани от или със съгласието на притежателя на марката, или за да се представи законна алтернатива на стоките или услугите на притежателя на марката, или с цел пародия, артистична изява, критика или коментар;

**IV.** **ЗАКЛЮЧЕНИЕ**

Позицията на Съвета на първо четене напълно отразява съгласието, постигнато от двата съзаконодателни органа, предвид потвърждението на последното с посоченото по-горе писмо от председателя на Комисията по правни въпроси до председателя на Комитета на постоянните представители (І част) от 16 юни 2015 г.

1. 8066/13. [↑](#footnote-ref-1)
2. 6743/14. [↑](#footnote-ref-2)
3. 9957/15 + ADD 1 + ADD 2. [↑](#footnote-ref-3)
4. 8065/13. [↑](#footnote-ref-4)